Oficiālais Vēstnesis L 253 , 21/09/2001 Lpp. 0017 - 0018



Komisijas Regula (EK) Nr. 1852/2001 (2001. gada 20. septembris), ar ko paredz sīki izstrādātus noteikumus par to, kā konkrētu informāciju darīt publiski pieejamu un kā aizsargāt informāciju, kura iesniegta saskaņā ar Eiropas Parlamenta un Padomes Regulu (EK) Nr. 258/97 EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Eiropas Parlamenta un Padomes 1997. gada 27. janvāra Regulu (EK) Nr. 258/97 par jauniem pārtikas produktiem un jaunām pārtikas produktu sastāvdaļām [1], un jo īpaši tās 4. panta 5. punktu un 10. pantu, tā kā: (1) Pieredze liecina, ka sīki jāizstrādā noteikumi par pieprasījuma iesniedzēja sniegtās informācijas aizsardzību, lai nodrošinātu, ka saskaņā ar Regulu (EK) Nr. 258/97 iesniegtie pieteikumi tiek pareizi novērtēti. (2) Ar minētajiem noteikumiem būtu jānodrošina, lai informācija, kas attiecas uz ražošanas procesu, būtu konfidenciāla, ja, izpaužot šādu informāciju, varētu nesamērīgi kaitēt pieprasījuma iesniedzēja konkurētspējai. (3) Lai uzlabotu to darbību pārredzamību, kuras paredzētas Regulas (EK) Nr. 258/97 4. pantā, konkrētai informācijai par produktiem, kurus novērtē saskaņā ar minēto pantu, un par novērtēšanas rezultātiem jābūt publiski pieejamai. Komisijai šī informācija būtu jādara pieejama Internetā. (4) Minētajiem noteikumiem vajadzētu atbilst jaunajam likumiskajam pamatam, kas izstrādāts Eiropas Parlamenta un Padomes 2001. gada 12. marta Direktīvā 2001/18/EK par ģenētiski modificētu organismu apzinātu izplatīšanu vidē un Padomes Direktīvas 90/220/EEK atcelšanu [2]. (5) Šajā direktīvā paredzētie pasākumi ir saskaņā ar Pārtikas produktu pastāvīgās komitejas atzinumu, IR PIEŅĒMUSI ŠO REGULU. 1. pants 1. Komisija, dalībvalstu iestādes un pārtikas produktu novērtēšanas iestādes, kas minētas Regulas (EK) Nr. 258/97 4. panta 3. punktā, nedrīkst atklāt informāciju, kura saskaņā ar 3. punktu atzīta par konfidenciālu, izņemot informāciju, kam atbilstīgi apstākļiem jābūt publiski pieejamai, lai aizsargātu cilvēku veselību. 2. Pieprasījuma iesniedzējs var norādīt, kāda informāciju no tās, kuru viņš ir iesniedzis par ražošanas procesu saskaņā ar Regulu (EK) Nr. 258/97, būtu jāglabā konfidenciāli, jo tās izpaušana varētu kaitēt viņa konkurētspējai. Šādos gadījumos jāsniedz pamatojums. 3. Dalībvalsts kompetentās iestādes, kas ir saņēmušas pieteikumu, apspriedušās ar pieprasījuma iesniedzēju, nosaka, kāda informācija attiecībā uz ražošanas procesu jāglabā konfidenciāli, un par savu lēmumu informē pieprasījuma iesniedzēju, kompetentās pārtikas produktu novērtēšanas iestādes un Komisiju. 4. Komisija nodrošina, ka dalībvalstis tiktu informētas par katru lēmumu, kas tai darīts zināms saskaņā ar 3. punktu. 2. pants 1. Ja veic sākotnējo novērtēšanu saskaņā ar Regulas (EK) Nr. 258/97 4. panta 1. punktu, tad Komisija dara publiski pieejamu šādu informāciju: a) pieprasījuma iesniedzēja vārds un adrese; b) apraksts, pēc kura var identificēt pārtikas produktu vai pārtikas produkta sastāvdaļu; c) pārtikas produkta vai pārtikas produkta sastāvdaļas paredzētais lietojums; d) dokumentācijas kopsavilkums, izņemot tās daļas, kas saskaņā ar 1. panta 3. punktu atzītas par konfidenciālām; e) diena, kad pieprasījums saņemts pilnībā. 2. Ziņojumu par sākotnējo novērtēšanu, izņemot informāciju, kas saskaņā ar 1. panta 3. punktu atzīta par konfidenciālu, Komisija dara publiski pieejamu šādi: a) ja saskaņā ar Regulas (EK) Nr. 258/97 6. panta 4. punktu nav iebildumu, tad ziņojumu par sākotnējo novērtēšanu dara publiski pieejamu pēc tam, kad beidzas 60 dienu laikposms, kas paredzēts minētajā pantā, un pēc laika, kurš vajadzīgs, lai informētu pieprasījuma iesniedzēju; b) ja saskaņā ar Regulas (EK) Nr. 258/97 7. pantu vajadzīgs lēmums par atļauju, tad ziņojumu par sākotnējo novērtēšanu, ja vien iespējams, dara publiski pieejamu vienlaicīgi ar Pārtikas zinātniskās komitejas sniegto atzinumu vai, ja šāds atzinums nav jāsniedz, tad dienā, kad lēmumu publicē Eiropas Kopienu Oficiālajā Vēstnesī. 3. pants Šī regula stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2001. gada 20. septembrī Komisijas vārdā — Komisijas loceklis David Byrne [1] OV L 43, 14.2.1997., 1. lpp. [2] OV L 106, 17.4.2001., 1. lpp. --------------------------------------------------